  Туспуктэм: Майя Бывальцева Майя Бывальцева 12+ «Удмуртия» издательство «История Удмуртии. От каменного века до эры космоса» книга поттӥз. Бичет секытэн вордскиз, но солэн улон сюресэз ӟеч луыны кулэ, пусйиз ужъюртлэн кивалтӥсез Юрий Кузнецов ивортодэтъя «Удмуртия» агентстволэн редактореныз вераськонын. « Татын вань ваньмыз, мае тодыны кулэ элькунамы улӥсь адями – пичи-а со, бадӟым-а со, профессор-а со, академик-а – тань татын ваньмыз вань. Кызьы татын улон пӧзем, шуом, каменной век дыръя, ананьинской периодысен, солэсь азьвыл кутскыса, ӵапак Украинаен ож кутскытозь, та учебниклэн материалэз быре. Мон малпасько, та книгаез тросэз семьяос оброс азязы возёзы, малы ке шуоно тань та бордысен кутске патриотизм. Та бордысен кутске шаердэ тодон, ас выжыостэ тодон » Юрий Кузнецов. «Удмуртия» книгапоттоннилэн кивалтӥсез Бичет бордын ужан трос аръёс ӵоже мынӥз, со берло ог 15 ар ӵоже потэм шаертодонъя книгаосты огазеяз шуыны луэ. Вёрстка бордын гинэ дизайнерзы Валентин Семёнов быдэс ар ужаз. « Берло 10 ар ӵоже ми люкамы тупен-тупен, пичиен-пичиен иллюстративной, фотоматериал, текстовой материал, и со милям люкаськиз тань таӵе чебер, кие кутымон книгае. Вераме потэ, Россиын одӥг улосвылын но таӵе книга ӧвӧл, ми нырысетӥосыз » Юрий Кузнецов. «Удмуртия» книгапоттоннилэн кивалтӥсез Солэн верамезъя, та дыре школаын шаертодон ӧр валтӥсь дышетон программаын ӧвӧл, выль книгазы вордскем музъем сярысь тырмыт тодонлык сётыны быгатоз. « Тае ми «Книга по краеведению для семейного чтения нимамы». Дышетскисьёс сое анай-атаенызы, песянай-песятаенызы ӵош лыдӟыны кулэ, малы ке шуоно татын куд-ог темаос наука паласен сётӥсько » Георгий Грязев, «Удмуртия» книгапоттоннилэн валтӥсь редакторез, книгаез люкась «История Удмуртии. От каменного века до эры космоса» книгаез лэсьтонын тодосъя кивалтӥсьёс луизы истори тодосъя докторъёс Владимир Владыкин но Алексей Загребин, дунъеткыл гожтӥз Кузебай Герд нимо йӧскалык гимназиысь историяя но обществозаниея дышетӥсь, «Учитель года России – 2022» вожвылъяськонлэн финалистэз Артём Малинин. 256 бамъем книга 1 сюрс 500 экземплярен потӥз. История котькуд нунал выльдӥське, соин ик азьланяз бичетэз выльдыса поттозы на шуыса оскемзэ вераз Георгий Грязев. Тодэ вайытом, озьы ик «Удмуртия» издательствоын пиналъёслы шаертодонъя выль книга поттӥзы. Тегъёс: книгаос книгапоттонни история Удмуртия  